På Radisson Blu Limfjord Hotel har der været totalt udsolgt under Tall Ships Races og hotellet er ovenud begejstrede for arrangementet. - Det har været helt kanon, gæsterne har været så begejstrede, og der har været fulde huse, fortæller indehaver af hotellet, Richard Byrdal. Aalborg Kommune har brugt 5,5 millioner kroner på arrangementet og sponsorer har betalt 7 millioner kroner. Kommunen havde som mål at 700.000 gæster skulle deltage og den foreløbige melding er at det mål formentlig er nået. - Vi er meget tilfredse. Der har været masser af mennesker, god stemning, god underholdning og flotte skibe, siger eventchef hos Aalborg Event, Søren Thorst. Aalborg City melder endda, at der i år har været flere mennesker i butikkerne end under de forrige Tall Ships Races.
Aalborg har været proppet med mennesker i forbindelse med Tall Ships Races, og byens hoteller, butikker, de flere hundrede tusinde gæster og arrangørerne er enige om, at begivenheden har været en bragende succes.